**Rámcová dohoda o dodávkach materiálu pre zdravotnícku techniku**

uzavretá podľa § 409 a nasl. zák. č. 513/1991 Zb. Obchodný zákonník, v znení neskorších predpisov, a zákona č. 343/2015 Z. z. o verejnom obstarávaní a o zmene a doplnení niektorých zákonov, v znení neskorších predpisov, **(ďalej len „Dohoda“)**

Čl. I. Účastníci Dohody

1. **Predávajúci:**

 So sídlom:

 V zastúpení:

 IČO:

 DIČ:

 IČ DPH:

 Bankové spojenie:

 IBAN:

 BIC/SWIFT:

 Zapísaný v Obchodnom registri .............. súdu ......................................., odd.: ..............., vložka č.: ...........................

 **(ďalej len „Predávajúci“)**

2. **Kupujúci:**

**Univerzitná nemocnica L. Pasteura Košice**

v zastúpení: MUDr. Ľuboslav Beňa, PhD., MPH, riaditeľ

 sídlo: Rastislavova 43, 041 90 Košice, SR

 IČO: 00 606 707

 DIČ: 2021141969

 IČ DPH: SK2021141969

 Bankové spojenie: Štátna pokladnica, Radlinského 32, 810 05 Bratislava

 IBAN: SK06 8180 0000 0070 0028 0550

 SWIFT: SPSRSKBA

Štátna príspevková organizácia zriadená Zriaďovacou listinou Ministerstva zdravotníctva SR č. 1842/1990-A/I-2 zo dňa 18.12.1990

 **(ďalej len „Kupujúci“ )**

**(ďalej spolu ako „účastníci Dohody“)**

Čl. II. Úvodné ustanovenia

1. Kupujúci v rámci plnenia svojich úloh obstaráva tovar postupom stanoveným zákonom č. 343/2015 Z. z. o verejnom obstarávaní a o zmene a doplnení niektorých zákonov, v znení neskorších predpisov (ďalej len „zák. č. 343/2015 Z. z.“).

2. Túto Dohodu ako rámcovú dohodu v zmysle § 3 ods. 2 a § 2 ods. 5 písm. g) zák. č. 343/2015 Z. z. uzatvára Kupujúci ako verejný obstarávateľ s Predávajúcim, ktorý je úspešným uchádzačom ako výsledok verejnej súťaže postupom zadávania nadlimitnej zákazky podľa § 66 ods. 7 písm. b) zák. č. 343/2015 Z. z. realizovanej prostredníctvom systému elektronického verejného obstarávania JOSEPHINE, vyhlásenej Kupujúcim ako verejným obstarávateľom vo Vestníku verejného obstarávania č. ............. zo dňa ............ pod zn. .............. na predmet zákazky **„Materiály“, časť č. 8 - Zdravotnícka technika materiál** (ďalej len „verejné obstarávanie“).

 Interné evidenčné číslo verejného obstarávania Kupujúceho: UNLP-2024-110-NZ

3. Predávajúci prehlasuje, že je oprávnený na vykonávanie činnosti, ktorá je predmetom tejto zmluvy a je zapísaný v registri partnerov verejného sektora v zmysle zák. č. 315/2016 Z. z. o registri partnerov verejného sektora a o zmene a doplnení niektorých zákonov, v znení neskorších predpisov.

4. Kupujúci je poskytovateľom zdravotnej starostlivosti.

5. V obsahu tejto Dohody účastníci Dohody upravujú podmienky dodávok materiálu pre zdravotnícku techniku, ktoré budú počas platnosti tejto Dohody realizované opakovane na základe čiastkových písomných objednávok v rozsahu podľa prevádzkových potrieb Kupujúceho pri zachovaní postupu a podmienok dohodnutých v tejto Dohode, ktorými sú obaja účastníci Dohody viazaní a to počas celej doby platnosti tejto Dohody.

Čl. III. Predmet plnenia Dohody

1. Predávajúci sa na základe tejto Dohody zaväzuje dodávať Kupujúcemu tovar podľa bodu 2. tohto článku a previesť na neho vlastnícke právo k tomuto tovaru a Kupujúci sa zaväzuje prevziať tovar a zaplatiť za tovar dohodnutú kúpnu cenu podľa tejto Dohody, a to všetko za podmienok dohodnutých v tejto Dohode.

2. **Tovarom** pre účely tejto Dohody je materiál pre zdravotnícku techniku, ktorý je špecifikovaný v prílohe  **Prílohe č. 1 tejto Dohody** **(ďalej len „tovar“)**. Tovar musí byť nový, nepoužívaný, nerepasovaný (alebo inak renovovaný), v originálnom balení, bez poškodenia a funkčných vád. Predpokladané množstvo tovaru, ktoré je uvedené **v Prílohe č. 1 tejto Dohody** nie je pre kupujúceho záväzné.

3. Súčasťou dodávky tovaru je doprava (dodanie) a vyloženie tovaru v mieste dodania, odovzdanie príslušnej dokumentácie k tovaru v slovenskom jazyku.

4. Tovar sa dodáva Kupujúcemu pre potreby zabezpečenia technickej prevádzky priestorov a zariadení používaných Kupujúcim na alebo v súvislosti s poskytovaním zdravotnej starostlivosti Kupujúcim.

5. Porušenie povinnosti uvedených v tomto článku je považované za podstatné porušenie tejto Dohody.

Čl. IV. Dodacie podmienky

1. Predávajúci sa zaväzuje dodávať tovar Kupujúcemu na základe jednotlivých písomných objednávok **(ďalej iba „objednávka“)** za podmienok dohodnutých v tejto Dohode.

2. Objednávku vystavenú podľa bodu 3. tohto článku je Kupujúci povinný doručiť Predávajúcemu na adresu uvedenú v čl. I. bod 1 tejto Dohody. Objednávka doručovaná elektronicky (e-mailom) musí byť následne doručená Predávajúcemu aj ako listinný originál, pričom vždy musí mať náležitosti podľa bodu 3. tohto článku. Objednávka sa vystavuje v písomnej listinnej podobe. Za termín doručenia objednávky sa považuje termín odoslania objednávky elektronicky e-mailom. E-mailová adresa Predávajúceho určená na zasielanie objednávok: ...........................................

3. Objednávka musí obsahovať najmä:

a) druh tovaru (podľa prílohy č. 1 tejto Dohody),

b) množstvo tovaru s počtom mernej jednotky po jednotlivých položkách,

c) miesto dodania (čl. IV., bod 7. tejto Dohody),

d) cenu tovaru podľa prílohy č. 1 tejto Dohody,

e) dátum, meno a podpis oprávneného zástupcu Kupujúceho (podľa čl. I., bod 2. tejto Dohody).

4. Zmluvné strany sa dohodli, že objednávka, ktorá nebude obsahovať náležitosti uvedené v bode 3. tohto článku je neplatná, nebude zo strany Predávajúceho akceptovaná a nezaväzuje ani jednu zo zmluvných strán.

5. Predávajúci je povinný dodať tovar podľa každej jednotlivej objednávky do 2 (dvoch) pracovných dní odo dňa doručenia objednávky elektronickou formou predávajúcemu (e-mailom – bod 2. tohto článku) a to počas pracovných dní a pracovného času od 07:00 hod do 14:00 hod.

6. Osobou oprávnenou na prevzatie tovaru za Kupujúceho sú určení zamestnanci Kupujúceho a to:

a) Technického skladu, nachádzajúceho sa v areáli pracovísk na Rastislavovej 43, Košice, tel. č.: +421 55 615 3103, e-mail: technicky.sklad.snp@unlp.sk.

b) Technického skladu, nachádzajúceho sa v areáli pracovísk na Triede SNP 1, Košice, tel. č.: +421 55 640 4245, e-mail: technicky.sklad.snp@unlp.sk.

7. Miestom dodania tovaru sú pracoviská Kupujúceho a to:

a) Technický sklad, nachádzajúci sa v areáli pracovísk na Rastislavovej 43, Košice,

b) Technický sklad, nachádzajúci sa v areáli pracovísk na Triede SNP 1, Košice.

8. Splnením dodávky sa rozumie dátum riadneho odovzdania a prevzatia tovaru dohodnutým spôsobom na príslušné miesto dodania podľa bodu  5.-7. tohto článku. Prevzatie tovaru potvrdzuje svojim podpisom oprávnená osoba Kupujúceho (podľa bodu 6. tohto článku) na **dodacom liste** (vyhotovuje sa v dvoch vyhotoveniach), ktorý predloží Predávajúci pri dodaní tovaru Kupujúcemu, pričom jedno vyhotovenie dodacieho listu predávajúci ponecháva kupujúcemu pri prevzatí tovaru. Dodací list musí obsahovať aj číslo tejto Dohody, jednotkovú cenu príslušného dodaného tovaru bez DPH, s DPH, sadzbu DPH a celkovú cenu dodaného daného tovaru bez DPH a celkovú cenu dodaného daného tovaru s DPH.

9. Kupujúci je oprávnený odmietnuť prevzatie tovaru, ak parametre dodaného tovaru nezodpovedajú špecifikácií tovaru uvedeného v Prílohe č. 1 tejto Dohody.

10. Porušenie povinnosti uvedených v tomto článku je považované za podstatné porušenie tejto Dohody.

Čl. V. Doba platnosti Dohody

1. Táto Dohoda sa uzatvára na dobu určitú a to na obdobie 12 mesiacov odo dňa účinnosti tejto Dohody alebo do vyčerpania určeného maximálneho finančného limitu (čl. VI., bod 1. tejto Dohody) vo výške ............................................. **EUR bez DPH,** slovom: ................... eur, podľa toho ktorá skutočnosť nastane skôr.

2. Táto Dohoda nadobúda platnosť dňom jej podpísania oboma účastníkmi Dohody a účinnosť deň nasledujúci po jej zverejnení v Centrálnom registri zmlúv vedený Úradom vlády SR.

3. Zmluvný vzťah založený touto Dohodou je možné, pred uplynutím doby na ktorú bol dohodnutý (bod 1. tohto článku), ukončiť:

a) písomnou dohodou,

b) písomnou výpoveďou bez uvedenia dôvodu. Vypovedať Dohodu je oprávnený ktorýkoľvek účastník Dohody s 2 - mesačnou výpovednou lehotou. Výpovedná lehota začína plynúť prvým dňom kalendárneho mesiaca nasledujúceho po doručení písomnej výpovede druhému účastníkovi Dohody.

c) odstúpením od Dohody z dôvodov uvedených v zákone alebo v tejto Dohode. Odstúpenie je účinné dňom doručenia písomného oznámenia o odstúpení od Dohody druhému účastníkovi Dohody. V prípade pochybností sa má za to, že oznámenie o odstúpení bolo doručené druhému účastníkovi Dohody na tretí deň odo dňa jeho zaslania poštou doporučene na adresu sídla druhého účastníka Dohody, pričom deň odoslania sa do tejto lehoty nepočíta.

4. Porušenie povinností uvedených v tejto Dohode, ktoré je podľa tejto Dohody považované za podstatné porušenie Dohody je dôvodom na odstúpenie od tejto Dohody podľa bodu 3., písm. c) tohto článku.

5. Kupujúci je oprávnený od tejto Dohody odstúpiť z nasledovných dôvodov:

a) ak predávajúci opakovane viac ako 3-krát nedodá tovar v súlade s touto Dohodou,

b) ak kupujúci po dodaní tovaru nadobudne dôvodnú pochybnosť o tom, že tovar zodpovedá špecifikácií uvedenej v Prílohe č. 1 tejto Dohody,

c) ak sa preukáže, že predávajúci v rámci verejného obstarávania predložil nepravdivé doklady alebo uviedol nepravdivé, neúplné alebo skreslené údaje,

d) ak predávajúci písomne oznámi, že nie je schopný dodať tovar za podmienok uvedených v tejto zmluve alebo že z akéhokoľvek dôvodu tovar podľa tejto zmluvy nedodá,

e) ak bol na majetok predávajúceho vyhlásený konkurz, bolo proti predávajúcemu začaté konkurzné alebo reštrukturalizačné konanie alebo počas tohto konania bol proti predávajúcemu pre nedostatok majetku zamietnutý návrh na vyhlásenie konkurzu, alebo bol zrušený konkurz z dôvodu, že majetok úpadcu nepostačuje na úhradu výdavkov a odmenu správcu konkurznej podstaty, ako aj vtedy, ak existuje dôvodná obava, že plnenie záväzkov predávajúceho v zmysle tejto Dohody je vážne ohrozené,

f) ak dôjde k výmazu predávajúceho ako partnera verejného sektora z Registra partnerov verejného sektora počas platnosti tejto zmluvy (ak je to relevantné),

g) ak je predávajúci, ktorý je partnerom verejného sektora (ak je to relevantné) viac ako tridsať (30) kalendárnych dní v omeškaní so splnením povinnosti podľa § 10 ods. 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

Čl. VI. Cena a platobné podmienky

1. **Kúpna cena tovaru** je stanovená vzájomnou dohodou účastníkov Dohody podľa zákona č. 18/1996 Z. z. o cenách, v znení neskorších predpisov, pričom jednotkové ceny za tovar sú uvedené **v Prílohe č. 1** tejto Dohody.

**Celková zmluvná cena** za predmet plnenia za celú dobu platnosti zmluvy uvedenú v čl. V. bod 1. tejto Dohody je:

|  |  |
| --- | --- |
| Celková kúpna cena bez DPH:  | .......................... EUR, slovom: ................... euro ................... centov |
| Sadzba DPH:  | ..............% |
| Suma DPH:  | .......................... EUR, slovom: ................... euro ................... centov |
| Celková kúpna cena s DPH:  | .......................... EUR, slovom: ................... euro ................... centov |

Celková kúpna cena bez DPH je určeným maximálnym finančným limitom plnenia tejto Dohody ( čl. V. bod 1. tejto Dohody).

 Takto stanovená celková zmluvná cena za predpokladané množstvo tovaru za obdobie platnosti zmluvy 12 mesiacov je maximálna a záväzná počas celej doby platnosti tejto Dohody. Celková zmluvná cena, kalkulácia ceny,  jednotkové ceny za tovar sú uvedené v **Prílohe č. 1 tejto Dohody**. Dohodnutú zmluvnú cenu predmetu plnenia tejto Dohody je možné počas platnosti tejto Dohody meniť len za podmienok uvedených v bode 6. tohto článku.

2. Kúpne ceny za jednotlivý tovar sú dohodnuté ako jednotkové ceny za merné jednotky tovaru uvedené v jeho špecifikácii **v Prílohe č. 1** tejto Dohody. Kúpna cena tovaru zahŕňa aj cenu plnenia, ktoré je súčasťou dodania tovaru podľa čl. III. bod 3. tejto Dohody. Kúpne ceny za tovar sú uvedené v eurách (EUR), bez DPH, s DPH vo výške podľa platných právnych predpisov SR v čase uzatvorenia Dohody, vrátane colných sadzieb, poistného, nákladov na dopravu do miesta plnenia, príslušných obalov a označenia tovaru a všetkých ďalších nákladov Predávajúceho súvisiacich s obstaraním a dodaním tovaru a s riadnym plnením predmetu tejto Dohody.

3. Právo na zaplatenie kúpnej ceny vzniká Predávajúcemu riadnym splnením jeho záväzku spôsobom uvedeným v čl. IV. tejto Dohody. Kupujúci neposkytne Predávajúcemu na realizáciu plnenia predmetu tejto Dohody žiadne zálohy, ani preddavky.

4. Predávajúci je povinný vystaviť faktúru za dodaný tovar 2-krát mesačne a to:

 a) vždy za plnenie (dodávky tovaru) vykonané do 15-teho dňa v mesiaci (prvá faktúra za všetky objednávky realizované do 15-teho), pričom je povinný vystaviť a doručiť danú faktúru Kupujúcemu do 15 dní odo dňa riadneho dodania tovaru, najneskôr však do piateho pracovného dňa v mesiaci, nasledujúceho po mesiaci, v ktorom bol tovar dodaný,

b) a následne (t. j. druhá faktúra) za plnenie (dodávky tovaru) vykonané od 15-teho dňa v mesiaci do konca daného mesiaca (t. j. jedna faktúra za všetky objednávky realizované od 15-teho), pričom druhú faktúru je povinný vystaviť a doručiť ju Kupujúcemu najneskôr do piateho pracovného dňa v mesiaci, nasledujúceho po mesiaci, v ktorom bol tovar dodaný.

c) Predávajúci je povinný faktúru s prílohami zaslať aj elektronicky na e-mailovú adresu faktury@unlp.sk. Faktúra musí obsahovať náležitosti podľa platných právnych predpisov SR. V prípade, že doručená faktúra nebude vystavená správne, je Kupujúci oprávnený predmetnú faktúru vrátiť. Predávajúci je povinný vystaviť novú faktúru a doručiť ju Kupujúcemu. Kupujúcemu odo dňa doručenia faktúry bez vád začína plynúť nová lehota splatnosti podľa bodu 5. tohto článku. Prílohou faktúry sú objednávky a dodacie listy.

5. Kupujúci je povinný uhradiť kúpnu cenu za tovar na základe faktúry vystavenej Predávajúcim a to bezhotovostným bankovým prevodom na účet Predávajúceho. Lehota splatnosti jednotlivých faktúr je 60 (slovom: šesťdesiat) kalendárnych dní odo dňa doručenia faktúry Kupujúcemu. Za deň úhrady kúpnej ceny sa považuje deň pripísania fakturovanej ceny na účet Predávajúceho.

6. V prípade, ak sa po uzatvorení tejto Dohody preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto Dohode a predávajúci (ako dodávateľ) už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluvy je viac ako 5 % v neprospech ceny podľa tejto Dohody, zaväzuje sa predávajúci (ako dodávateľ) poskytnúť kupujúcemu (ako objednávateľovi) pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto Dohody a nižšou cenou.

7. Predávajúci sa zaväzuje znížiť jednotkové ceny tovarov uvedené v Prílohe č. 1 tejto Dohody a to kedykoľvek počas doby platnosti tejto Dohody v prípade zavedenia tzv. akciových cien tovaru na trhu predávajúcim a to aj bez vyzvania kupujúcim. O znížení jednotkových cien je predávajúci povinný informovať kupujúceho písomným oznámením.

Čl. VII. Reklamácia tovaru, vady tovaru

1. Pri preberaní tovaru je Kupujúci povinný prezrieť tovar podľa jeho špecifikácie v prílohe č. 1, čo do druhu, množstva a kvality.

2. Kupujúci nie je povinný prevziať tovar iného druhu ako bol uvedený v objednávke a v inom termíne dodania, ak sa zmluvné strany nedohodnú inak.

3. Kupujúci je povinný reklamovať vady tovaru plnenia tejto Dohody písomne a to bezodkladne po ich zistení a to zaslaním písomnej reklamácie Predávajúcemu na adresu: ............................. alebo na e-mailovú adresu: ............... .Osoba oprávnená za Kupujúceho reklamovať tovar je osoba oprávnená na prevzatie tovaru za Kupujúceho podľa čl. IV., bod 6. tejto Dohody.

4. Predávajúci je povinný sa k reklamácii tovaru vyjadriť najneskôr do 24 hodín od nahlásenia vady tovaru. V prípade, že Predávajúci vady tovaru uzná (oprávnená reklamácia) má Kupujúci právo na odstránenie vady tovaru a to výmenou za tovar bez vád, ak sa zmluvné strany nedohodnú inak. Predávajúci je povinný bezplatnú výmenu tovaru realizovať do 24 hodín od nahlásenia vady tovaru.

5. Nebezpečenstvo škody na tovare prechádza na Kupujúceho okamihom prevzatia tovaru Kupujúcim (čl. IV., bod 6. -7. tejto Dohody). Kupujúci nadobúda vlastnícke právo k tovaru, len čo dodaný tovar prevzal.

6. Záruka na akosť tovaru sa nevzťahuje na vady zavinené Kupujúcim, neodbornou manipuláciou Kupujúceho s tovarom alebo nevhodným skladovaním tovaru, prípadne vady zavinené treťou osobou.

7. Záručná doba na tovar je najmenej 24 mesiacov odo dňa dodania tovaru kupujúcemu, ak výrobca tovaru neurčil inú záručnú dobu. Záručná doba začína plynúť odo dňa riadneho splnenia dodávky podľa čl. IV., bod 8. tejto Dohody. Poskytnutím záruky podľa tu uvedeného preberá predávajúci zodpovednosť za to, že ním dodaný tovar podľa tejto Dohody bude počas záručnej doby spôsobilý na užívanie na určený účel a bude bez vád. V záručnej dobe je Predávajúci povinný bezplatne odstrániť vady plnenia tejto Dohody.

Čl. VIII. Majetkové sankcie, zodpovednosť za škodu

1. Účastníci Dohody sa dohodli, že v prípade nedodržania podmienok plnenia uvedených v čl. III., IV., okrem bodu 5 a čl. VII. tejto Dohody zo strany predávajúceho je kupujúci oprávnený vyúčtovať a predávajúci je povinný zaplatiť kupujúcemu za každý jednotlivý prípad porušenia zmluvných podmienok zmluvnú pokutu vo výške 500,00 €, slovom : päťsto eur. Zmluvná pokuta je splatná v lehote do 30 kalendárnych dní odo dňa doručenia faktúry predávajúcemu.

2. Účastníci Dohody sa dohodli, že v prípade nedodržania podmienok plnenia uvedených v čl. IV., bod 5 tejto Dohody t.j. nedodania tovaru v dohodnutej dodacej lehote, zo strany predávajúceho je kupujúci oprávnený vyúčtovať a predávajúci je povinný zaplatiť kupujúcemu zmluvnú pokutu vo výške 100,00 EUR, slovom: jednosto eur, za každý deň omeškania s dodaním tovaru (za deň omeškania sa považuje len pracovný deň). Zmluvná pokuta je splatná v lehote do 30 kalendárnych dní odo dňa doručenia faktúry predávajúcemu.

3. Účastníci Dohody sa dohodli, že v prípade nedodržania podmienok plnenia uvedených v čl. VI., bod 5 tejto Dohody t.j. v prípade omeškania kupujúceho s úhradou faktúry je predávajúci oprávnený uplatniť si nárok voči kupujúcemu na zaplatenie úrokov z omeškania vo výške podľa platných právnych predpisov SR. Úroky z omeškania sú splatné v lehote do 30 kalendárnych dní odo dňa doručenia faktúry kupujúcemu.

4. Účastníci Dohody sa dohodli, že v prípade, ak predávajúci poruší povinnosti uvedené v čl. IX., bod 3. alebo 4. tejto Dohody je povinný uhradiť kupujúcemu zmluvnú pokutu vo výške 10 % z celkovej kúpnej ceny bez DPH , ktorá ako pohľadávka bola predmetom postúpenia alebo iného právneho úkonu, ktorým došlo k zmene v osobe veriteľa. Zmluvná pokuta je splatná v lehote do 30 kalendárnych dní odo dňa doručenia faktúry predávajúcemu.

5. Účastníci Dohody a dohodli, že v prípade, ak predávajúci poruší povinnosti uvedené v čl. X., bod 1. tejto Dohody je povinný uhradiť kupujúcemu zmluvnú pokutu vo výške 500,00 EUR, slovom: päťsto eur. Zmluvná pokuta je splatná v lehote do 30 kalendárnych dní odo dňa doručenia faktúry predávajúcemu.

6. V prípade porušenia povinnosti uvedenej v Čl. IV., bod 1 tejto Dohody, má Kupujúci nárok na náhradu škody, ktorou sa rozumie aj rozdiel medzi dohodnutou kúpnou cenou za tovar podľa čl. VI. tejto Dohody a kúpnou cenou za tovar, za ktorú Kupujúci obstaral tovar u iného dodávateľa z dôvodu nesplnenia povinnosti Predávajúceho uvedenej v čl. IV., bod 1 tejto Dohody.

7. Predávajúci zodpovedá za škodu, ktorá vznikne Kupujúcemu alebo tretím osobám v dôsledku toho, že tovar mal vady.

8. Predávajúci zodpovedá za škodu spôsobenú Kupujúcemu nepravdivosťou a/alebo neúplnosťou ktoréhokoľvek z vyhlásení Predávajúceho v tejto Dohode. Predávajúci sa zaväzuje odškodniť Kupujúceho za akékoľvek nároky, ktoré by prípadné tretie osoby uplatnili voči Kupujúcemu z dôvodu, že tovar mal vady, alebo že niektoré z vyhlásení Predávajúceho v tejto Dohode alebo verejnom obstarávaní boli nepravdivé a/alebo neúplné.

9. Uplatnením majetkových sankcii podľa tohto článku nie je dotknuté právo poškodenej zmluvnej strany na náhradu škody spôsobenej porušením povinností, na ktorú sa vzťahuje majetková sankcia (majetková sankcia sa nezapočíta na náhradu škody).

Čl. IX. Osobitné ustanovenia

1. Účastníci Dohody sa zaväzujú oznámiť druhému účastníkovi Dohody všetky zmeny údajov dôležitých pre bezproblémové plnenie Dohody, najmä však o zmenách údajov týkajúcich sa tovaru.

2. Účastníci Dohody sa dohodli, že v prípade ak Predávajúci nebude schopný počas doby platnosti tejto Dohody, z dôvodov na strane Predávajúceho, dodať tovar podľa objednávky, čo Kupujúcemu písomne oznámi, Kupujúci je oprávnený zabezpečiť si dodanie tovaru, ktorý je predmetom plnenia podľa tejto Dohody, zodpovedajúcej kvality od iného dodávateľa v množstve nevyhnutnom na pokrytie jeho časovej potreby a za cenu najvýhodnejšej ponuky na trhu. V prípade opakovaných problémov s dodaním tovaru podľa vyššie uvedeného je Kupujúci oprávnený od tejto Dohody odstúpiť podľa čl. V., bod 3., písm. c) tejto Dohody.

3. Účastníci Dohody sa dohodli, že pohľadávku, ktorá vznikne z tohto zmluvného vzťahu predávajúcemu ako veriteľovi, predávajúci nepostúpi tretej osobe bez predchádzajúceho písomného súhlasu kupujúceho ako dlžníka. Písomný súhlas za kupujúceho je oprávnený vydať len jeho štatutárny orgán. Postúpenie pohľadávok bez predchádzajúceho písomného súhlasu kupujúceho je neplatné, s odkazom na § 525 ods. 2 zák. č. 40/1964 Zb. Občiansky zákonník, v znení neskorších predpisov. Porušenie povinnosti, ktoré sú uvedené v tomto bode je považované za podstatné porušenie tejto Dohody.

4. Predávajúci sa zaväzuje, že nevykoná bez predchádzajúceho písomného súhlasu kupujúceho ako dlžníka žiadny právny úkon, ktorým by bola alebo ktorého dôsledkom by bola alebo mohla byť zmena v osobe predávajúceho ako veriteľa, ktorý mu umožňuje platná právna úprava o zabezpečení záväzku, najmä nie však výlučne, pohľadávku nezaloží ako majetok, neprijme ponuku ručenia alebo bankovej záruky, nepristúpi k dohode o započítaní pohľadávok so svojim veriteľom a to vo vzťahu k pohľadávkam, vrátane príslušenstva, ktoré ku dňu platnosti tejto zmluvy existujú a ktoré v budúcnosti vzniknú z ich akéhokoľvek vzájomného zmluvného vzťahu predávajúcemu ako veriteľovi a kupujúcemu ako dlžníkovi. Zmluvné strany sa dohodli, že akýkoľvek právny úkon predávajúceho ako veriteľa vedúci k zmene v osobe veriteľa je bez predchádzajúceho písomného súhlasu kupujúceho ako dlžníka absolútne neplatný. Súhlas za kupujúceho je oprávnený vydať len jeho štatutárny orgán. Porušenie povinností, ktoré sú uvedené v tomto bode je považované za podstatné porušenie tejto Dohody.

5. Predávajúci nie je oprávnený postúpiť práva a povinnosti z tejto Dohody tretej osobe bez predchádzajúceho písomného súhlasu Kupujúceho. Postúpenie práva a povinností bez predchádzajúceho písomného súhlasu Kupujúceho je neplatné.

6. Z dôvodu zákonných obmedzení na strane Kupujúceho, dodatkom k Dohode nie je možné dohodnúť rozšírenie sortimentu tovaru, ktorý bol predmetom verejného obstarávania.

7. Predávajúci sa zaväzuje, že:

a) bude zachovávať mlčanlivosť o všetkých informáciách získaných v súvislosti s touto Dohodou, zistených pri plnení predmetu podľa tejto Dohody a tieto informácie nebude zverejňovať, ani ich žiadnym spôsobom rozširovať, vo vzťahu k tretím osobám,

b) nevyužije akékoľvek informácie, ktoré zistí alebo s prihliadnutím na okolnosti by mohol zistiť pri plnení predmetu tejto Dohody vo svoj prospech, ani v prospech tretích osôb, počas trvania tohto zmluvného vzťahu, a ani po ukončení platnosti tejto Dohody,

c) všetky informácie a písomné dokumenty, ktoré budú na základe tejto Dohody vypracované, bude považovať za dôverné, a to bez časového obmedzenia aj po ukončení platnosti tejto Dohody,

d) informácie a podklady poskytnuté Kupujúcim alebo tretími osobami pre plnenie predmetu tejto Dohody nepoužije na iný účel ako je plnenie tejto Dohody.

8. Predávajúci berie na vedomie, že Kupujúci zverejní túto Dohodu, jej dodatky v Centrálnom registri zmlúv vedenom Úradom vlády Slovenskej republiky a faktúry súvisiace s touto Dohodou na webovej stránke Kupujúceho, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.

9. Účastníci Dohody sa dohodli, že v prípade pochybností sa písomnosti podľa tejto Dohody (t.j. súvisiace s týmto zmluvným vzťahom) považujú za doručené na tretí deň odo dňa ich odoslania doporučenou poštou na adresu sídla účastníka Dohody, pričom deň odoslania sa do tejto lehoty nepočíta.

10. Predávajúci je povinný, v zmysle zák. č. 18/2018 Z. z. o ochrane osobných údajov a  o  zmene a doplnení niektorých zákonov, zabezpečiť ochranu osobných údajov osôb, ktoré Kupujúci ako prevádzkovateľ pri svojej činnosti spracúva a s ktorými môže prísť predávajúci, zamestnanci predávajúceho a tretie osoby vo vzťahu k predávajúcemu, do styku pri vykonávaní činnosti podľa tejto zmluvy. Predávajúci je povinný poučiť o povinnosti mlčanlivosti zamestnancov predávajúceho a všetky tretie osoby, ktoré v  mene predávajúceho budú vykonávať činnosti alebo sa akýmkoľvek spôsobom budú zúčastňovať na plnení tejto zmluvy predávajúcim.

11. Predávajúci je povinný vo vzťahu k svojim zamestnancom a tretím osobám, ktorými zabezpečuje plnenie tejto Dohody dodržiavať pracovnoprávne predpisy, predpisy z oblasti bezpečnosti a ochrany zdravia pri práci a v oblasti sociálneho zabezpečenia a to počas celej doby platnosti tejto Dohody.

12. Kontaktná osoba predávajúceho pre účely plnenia tejto Dohody je: ................................................. tel. kontakt: ................................., e-mailová adresa: ................................................. .

13. Kontaktná osoba kupujúceho pre účely plnenia tejto Dohody je:

a) Technický sklad, pracovisko Tr. SNP 1, 040 11 Košice: tel. kontakt: +421 55 640 3334, +421 55 640 4245, e-mailový kontakt: technicky.sklad.snp@unlp.sk,

b) Technický sklad, pracovisko Rastislavova 43, 041 90 Košice: tel. kontakt: +421 55 615 3103, e-mailový kontakt: technicky.sklad.snp@unlp.sk.

14. Predávajúci sa zaväzuje strpieť výkon kontroly/auditu v súvislosti s plnením tejto Dohody oprávnenými osobami na výkon tejto kontroly/auditu a poskytnúť im všetku potrebnú súčinnosť.

15. Predávajúci vyhlasuje, že v prípade, ak mu v súvislosti s uzatvorením tejto Dohody vznikla povinnosť byť zapísaný v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov, je ku dňu uzatvorenia tejto Dohody zapísaný v registri partnerov verejného sektora, ktorého správcom a prevádzkovateľom je Ministerstvo spravodlivosti Slovenskej republiky.

Čl. X. Subdodávky

1. Predávajúci je oprávnený zabezpečiť časť plnenia predmetu tejto Dohody prostredníctvom svojich subdodávateľov, pričom predávajúci:

a) je povinný plnenie tejto zmluvy zadať len subdodávateľovi uvedenému **v Prílohe č. 2 tejto Dohody** s rozsahom jeho plnenia uvedeným vo verejnom obstarávaní,

b) garantuje spôsobilosť každého zo subdodávateľov uvedených v prílohe č. 2 tejto Dohody pre plnenie predmetu tejto Dohody,

c) zodpovedá za celé a riadne plnenie tejto Dohody počas celej doby platnosti tejto Dohody a to bez ohľadu na to, či Predávajúci použil na plnenie predmetu tejto Dohody subdodávky alebo nie, v akom rozsahu a za akých podmienok. Kupujúci nenesie žiadnu zodpovednosť a nemá žiadne povinnosti vyplývajúce z tejto Dohody voči subdodávateľom Predávajúceho.

d) je povinný v prípade zmeny subdodávateľa alebo v prípade doplnenia nového subdodávateľa vo vzťahu k plneniu, ktorého sa táto Dohoda týka písomne oznámiť Kupujúcemu akúkoľvek zmenu údajov o subdodávateľovi a to do piatich pracovných dní odo dňa, kedy táto skutočnosť nastala,

e) je povinný do piatich pracovných dní odo dňa uzatvorenia zmluvy so subdodávateľom predložiť Kupujúcemu aktualizovaný zoznam subdodávateľov, ktorý musí obsahovať minimálne identifikáciu subdodávateľa, predmet a presný rozsah subdodávky, predpokladaný podiel plnenia zadávaný subdodávateľovi vo vzťahu k celému rozsahu plnenia a osobu oprávnenú konať za subdodávateľa (meno a priezvisko, adresa pobytu, dátum narodenia). Zoznam subdodávateľov je uvedený Prílohe č. 2 tejto Dohody. Na zmenu v zozname subdodávateľov, t.j. zmenu Prílohy č. 2 tejto Dohody sa vyžaduje uzatvorenie dodatku k tejto Dohode.

2. Predávajúci zodpovedá za plnenie tejto Dohody alebo jej časti subdodávateľom, akoby plnenie Dohody vykonal sám/osobne.

3. Porušenie povinností Predávajúceho uvedených v tomto článku Dohody sa považuje za podstatné porušenie tejto Dohody.

**Čl. XI. Záverečné ustanovenia**

1. Meniť a dopĺňať túto Dohodu je možné len na základe dohody oboch účastníkov Dohody a to vo forme písomného dodatku uzatvoreného v súlade s ust. zák. č. 343/2015 Z. z.

2. Právne vzťahy neupravené touto Dohodou sa riadia najmä príslušnými ustanoveniami zák. č. 513/1991 Zb. Obchodný zákonník, v znení neskorších predpisov a ďalšími súvisiacimi právnymi predpismi Slovenskej republiky.

3. Dohoda je vyhotovená v troch vyhotoveniach, z ktorých Predávajúci dostane jedno a Kupujúci dve vyhotovenia.

4. Neoddeliteľnou súčasťou Dohody sú prílohy:

Príloha č. 1 - Špecifikácia tovaru a cena tovaru, položkovitý rozpočet,

Príloha č. 2 - Zoznam subdodávateľov,

Príloha č. 3 - Protikorupčná doložka.

 V ............................, dňa: ..................... V Košiciach, dňa: ............................

 Predávajúci: Kupujúci:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 MUDr. Ľuboslav Beňa, PhD., MPH, riaditeľ

Univerzitná nemocnica L. Pasteura Košice

**Príloha č. 1: Špecifikácia tovaru a cena tovaru, položkovitý rozpočet**

**Predmet plnenia: Materiály**

**Časť č. 8 - Zdravotnícka technika materiál**

**Evidenčné číslo verejného obstarávania objednávateľa: UNLP-2024-110-NZ**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Por. č.** | **Názov položky** | **Popis položky** | **Merná jednotka (MJ)** | **Predpokladané množstvo počas 12 mesiacov** | **Názov tovaru** | **Katalógové číslo** | **Jednotková cena v EUR bez DPH za MJ** | **Sadzba DPH v %** | **Suma DPH v EUR** | **Jednotková cena v EUR s DPH za MJ** | **Celková kúpna cena v EUR bez DPH za počet MJ** | **Suma DPH v EUR** | **Celková kúpna cena v EUR s DPH za počet MJ** |
| ***1.*** | ***2.*** | ***3.*** | ***4.*** | ***5.*** | ***6.*** | ***7.*** | ***8.*** | ***9.*** | ***10.*** | ***11.*** | ***12.*** | ***13.*** | ***14.*** |
| 1. | Germicídna trubica UV-C Osram HNS 15W G13 G15T8/OF | Svietivosť (cd): 7800cd, druh pätice/závitu: G13/T8, výkon: 15W, vstupné napätie: 55V, životnosť: 9000h, spektrum: UV-C, rozmer: 26x438mm. | ks | 350 |   |   |   |   |  |  |  |  |  |
| 2. | Germicdína trubica UV-C Osram HNS 30W G13 G30T8/OF | Svietivosť (cd): 7800cd, druh pätice/závitu: G13/T8, výkon: 30W, vstupné napätie: 96 V, životnosť: 9000h, spektrum: UV-C, rozmer: 26x895mm. | ks | 200 |   |   |   |   |  |  |  |  |  |
| 3. | Germicídna trubica UV-C Osram HNS 36W G13 G36T8/OF | Svietivosť (cd): 7800cd, druh pätice/závitu: G13/T8, výkon: 36W, vstupné napätie: 103V, životnosť: 9000h, spektrum: UV-C, rozmer: 26x1200mm. | ks | 100 |   |   |   |   |  |  |  |  |  |
| 4. | Germicídna trubica UV-C Osram HNS 55W G13 G55T8/OF | Svietivosť (cd): 7800cd, druh pätice/závitu: G13/T8, výkon: 55W, vstupné napätie: 83V, životnosť: 9000h, spektrum: UV-C, rozmer: 26x895mm. | ks | 50 |   |   |   |   |  |  |  |  |  |
| 5. | Žiarivka UV-C Osram HNS 36W 2G11 | Svietivosť (cd): 7800cd, druh pätice/závitu: 2G11, výkon: 36W, vstupné napätie: 106V, životnosť: 9000h, spektrum: UV-C, rozmer: 40x408mm. | ks | 250 |   |   |   |   |  |  |  |  |  |
| 6. | Žiarivka UV-C Osram HNS 55W 2G11 | Svietivosť (cd): 7800cd, druh pätice/závitu: 2G11, výkon: 55W, vstupné napätie: 101V, životnosť: 9000h, spektrum: UV-C, rozmer: 40x533mm. | ks | 20 |   |   |   |   |  |  |  |  |  |
| 7. | Spínacie hodiny SPH01 | Elektronický programovateľný časový spínač určený pre spínanie záťaže do 5A 250VAC alebo 30VDC s príkonom do 1250VA alebo 150W, dovolené batérie: 3xAA/MIGNON/ 1,5V alkalické. | ks | 20 |   |   |   |   |  |  |  |  |  |
| 8. | Spínacie hodiny SPH02 | Elektronicky programovateľný časový spínač určený pre spínanie záťaže do 16A, 250VAC. | ks | 20 |   |   |   |   |  |  |  |  |  |
| 9. | Káblová prechodka PROLUX G KZ |  | ks | 30 |   |   |   |   |  |  |  |  |  |
| 10. | Náhradná plastová mriežka PROLUX G | Ochranná mriežka pre germicídne žiariče - otvorené, účel - ochrana trubice. | ks | 100 |  |  |  |  |  |  |  |  |  |
| 11. | Flexo šnúra pvc 3x1,5 3m priama vidlica biela | 3x1,50mm2 - H05VV - F, dĺžka: 3m, farba: biela, max. prúd: 16A, napätie: 250V AC. | ks | 50 |  |  |  |  |  |  |  |  |  |
| 12. | Flexo šnúra pvc 3x1,5 5m priama vidlica biela | 3x1,50mm2 - H05VV - F, dĺžka: 5m, farba: biela, max. prúd: 16A, napätie: 250V AC. | ks | 50 |  |  |  |  |  |  |  |  |  |
| 13. | Spínacie digitálne hodiny do zásuvky - týženné | Spínacia zásuvka – digitálna, vhodná na týždenný cyklus, 8 časových programov, spínaný fázový vodič, maximálne napätie: 230 V, maximálny prúd: 16A, max. záťaž: 3500W, IP20, vidlica/zásuvka: typu E. | ks | 20 |  |  |  |  |  |  |  |  |  |
| 14. | Spínacie mechanické hodiny do zásuvky - týženné | Mechanická spínacia zásuvka, vnútorné použitie, na nastavenie zapnutia a vypnutia elektrických spotrebičov, 230V/16A max., funkcia zmeny letný/zimný čas, krytie IP20, 96 spínanie za deň, minimálna doba zopnutia 15 minút, max. záťaž 3680W, detské clonky, možnosť ručného zapnutia. | ks | 20 |  |  |  |  |  |  |  |  |  |
| 15. | Gombíková batéria lítiová, CR2032 | Kapacita 0,23Ah, napätie 3V. | ks | 20 |  |  |  |  |  |  |  |  |  |
| 16. | Batéria AA 1,5 V alkalická | Batéria tužková AA (LR6), alkalický článok, napätie až 1,5V, 1,5 Ah. | ks | 100 |  |  |  |  |  |  |  |  |  |
| 17. | Batéria AAA 1,5 V alkalická | Mikrotužková AAA, alkalický článok, napätie až 1,5 V. | ks | 100 |  |  |  |  |  |  |  |  |  |
| 18. | Ventilátor Gara | \*Špecifický typ pre daný germicídny žiarič. | ks | 80 |  |  |  |  |  |  |  |  |  |
| 19. | Ventilátor Nexa | \*Špecifický typ pre daný germicídny žiarič. | ks | 50 |  |  |  |  |  |  |  |  |  |
| 20. | Predradník Gara | \*Špecifický typ pre daný germicídny žiarič. | ks | 10 |  |  |  |  |  |  |  |  |  |
| 21. | Predradník Nexa | \*Špecifický typ pre daný germicídny žiarič. | ks | 10 |  |  |  |  |  |  |  |  |  |
| 22. | Púzdro na 3ks AA batérie | Veľkosť článku: AA, R6, počet čl.: 3; vodiče, čierna, 150mm BH-331-3A. | ks | 30 |  |  |  |  |  |  |  |  |  |
| 23. | Batéria: alkalická; 12V; 27A | Veľkosť článku: 8LR50, A27, MN27. | ks | 20 |  |  |  |  |  |  |  |  |  |
| 24. | Plastová koncovka PROLUX G | Okrúhla. | ks | 30 |  |  |  |  |  |  |  |  |  |
| 25. | Plastová koncovka PROLUX G | Oválna. | ks | 30 |  |  |  |  |  |  |  |  |  |
| 26. | Záložný akumulátor 3,6V | Batéria lítiová SAFT LS17500 R23 3,6V, veľkosť A, nenabíjateľná, s naletovanými U-vývodmi, veľkosť: R23 / A, napätie: 3,6V, kapacita: 3600mAh, rozmery: výška: 50,9mm, priemer 17,13mm. | ks | 50 |  |  |  |  |  |  |  |  |  |
| 27. | Zdroj SPH01A |   | ks | 15 |  |  |  |  |  |  |  |  |  |

**Príloha č. 2: Zoznam subdodávateľov**

**Predmet plnenia: Materiály**

**Časť č. 8 - Zdravotnícka technika materiál**

**Evidenčné číslo verejného obstarávania objednávateľa: UNLP-2024-110-NZ**

## Subdodávateľ č. 1:

|  |  |  |
| --- | --- | --- |
| a) | Obchodné meno  |  |
| b) | Sídlo |  |
| c) | IČO  |  |
| d) | Predmet subdodávky |  |
| e)  | Presný rozsah subdodávky |  |
| f) | Percentuálny podiel tejto subdodávky z celkového plnenia zmluvy |  |
| g) | Osoba oprávnená konať za subdodávateľa  | Meno a priezvisko:Adresa pobytu:Dátum narodenia:Tel. kontakt: E-mailová adresa: |
| h) | Iné  |  |

**Subdodávateľ č. 2:**

|  |  |  |
| --- | --- | --- |
| a) | Obchodné meno  |  |
| b) | Sídlo |  |
| c) | IČO  |  |
| d) | Predmet subdodávky |  |
| e) | Presný rozsah subdodávky |  |
| f) | Percentuálny podiel tejto subdodávky z celkového plnenia zmluvy |  |
| g) | Osoba oprávnená konať za subdodávateľa  | Meno a priezvisko:Adresa pobytu:Dátum narodenia:Tel. kontakt: E-mailová adresa: |
| h) | Iné  |  |

\*Pokiaľ predávajúci bude zabezpečovať plnenie tejto dohody prostredníctvom svojich subdodávateľov (čl. X. tejto dohody), vpíše všetky požadované údaje do tabuliek vyššie.

\*\*V prípade, že predávajúci plnenie tejto dohody nebude zabezpečovať prostredníctvom svojich subdodávateľov (čl. X. tejto dohody), preškrtne vyššie uvedené tabuľky a túto skutočnosť potvrdí podpisom prehlásenia na tejto prílohe:

**Prehlásenie predávajúceho\*\*:**

**Predávajúci týmto prehlasuje, že plnenie tejto dohody nebude zabezpečovať prostredníctvom svojich subdodávateľov (čl. X. tejto dohody).**

V ...................................., dňa: ..........................

Predávajúci: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Príloha č. 3: Protikorupčná doložka**

**Predmet plnenia: Materiály**

**Časť č. 8 - Zdravotnícka technika materiál**

**Evidenčné číslo verejného obstarávania objednávateľa: UNLP-2024-110-NZ**

# 1. Systém riadenia

Strana zmluvného vzťahu sa zaväzuje, že v rámci svojej organizácie príjme účinný systém riadenia schopný zabrániť korupčným trestným činom úplatkárstva/podplácania s cieľom zneužitia úradnej moci, právomoci, vplyvu či postavenia, za účelom porušenia zákona, úplatkárstva pri právnych úkonoch, navádzania na takéto zneužitie, vydieranie a/alebo spreneveru.

# 2. Platobné systémy

Strana zmluvného vzťahu sa pri výkone činností v rámci zmluvného vzťahu so spoločnosťou Univerzitná nemocnica L. Pasteura Košice ( ďalej len „UNLP“) zaväzuje:

a) vykonávať platby výhradne takým spôsobom, ktorý umožňuje identifikáciu príjemcu,

b) vyhýbať sa hotovostným platbám alebo platbám v naturáliách.

# 3. Dary a odmeny

Strana zmluvného vzťahu sa zaväzuje, že žiaden z jej predstaviteľov, zástupcov, zamestnancov, alebo iných osôb konajúcich v jeho mene pred uzatvorením alebo počas plynutia zmluvného vzťahu nebude priamo alebo nepriamo ponúkať, dávať, poskytovať, vyžadovať ani prijímať finančné prostriedky alebo akékoľvek iné oceniteľné hodnoty, alebo poskytovať akékoľvek výhody, dary, alebo pohostenia za účelom ovplyvňovať konanie UNLP, s využitím odmeňovania, alebo navádzania k nekorektnému výkonu príslušných predstaviteľov UNLP za účelom získania alebo udržania výhody pri výkone jej činnosti v rozpore so všeobecne záväznými právnymi predpismi Slovenskej republiky (ďalej len „SR“). Je možné však poskytnúť prejav zdvorilosti s nízkou finančnou hodnotou napr. knihy, kvety, katalógy, drobné spomienkové predmety pri pracovných stretnutiach alebo oficiálnych rokovaniach.

# 4. Vzťah k politickým stranám alebo k verejným organizáciám

Strana zmluvného vzťahu nesmie vyvíjať či už priamy alebo nepriamy nátlak na politických predstaviteľov, zamestnancov štátnej a verejnej správy (napríklad poskytovaním vlastných priestorov, prijímaním navrhnutých uchádzačov o prácu, konzultovaním dohôd) s cieľom získať výhody pri uzatváraní zmluvných vzťahov s UNLP.

# 5. Nulový konflikt záujmov

Strana zmluvného vzťahu vyhlasuje, že žiaden z jej štatutárnych zástupcov:

a) nevykonáva, ani nevykonával činnosti, ktoré by predstavovali konflikt záujmov z hľadiska uzatvorenia zmluvného vzťahu s UNLP,

b) nebol trestne stíhaný za:

 subvenčný podvod,

 skresľovanie údajov hospodárskej a obchodnej evidencie (uvedenie nepravdivých alebo hrubo skresľujúcich údajov alebo zatajenie povinných údajov o závažných skutočnostiach vo výkazoch),

 korupciu (§ 328 – 336 zákona č. 300/2005 Z.z. Trestný zákon v znení neskorších predpisov; napr.: Prijímanie úplatku, Podplácanie, Nepriamu korupciu).

# 6. Klauzula proti úplatkárstvu

Strana zmluvného vzťahu, že požiadavky UNLP uvedené v tejto doložke, vyplývajúce z platných právnych predpisov Slovenskej republiky v rámci boja proti korupcii berie na vedomie a zaväzuje sa k ich dodržiavaniu. V prípade potreby bližšie špecifikovať požiadavky tejto proti korupčnej doložky, bude UNLP akceptovať znenie schváleného Proti korupčného programu u konkrétnej strany zmluvného vzťahu .

Zároveň sa zaväzuje okamžite oznámiť primeranou formou určenému zástupcovi UNLP, akékoľvek podozrenie na porušenie ktoréhokoľvek ustanovenia tejto doložky, a byť plne súčinný pri dôkladnom šetrení podozrenia.

Ak UNLP, preukáže partnerovi zmluvného vzťahu, porušenie akéhokoľvek ustanovenia tejto doložky:

a) je oprávnený pozastaviť plnenie predmetu zmluvného vzťahu po predchádzajúcom písomnom upozornení, a to po dobu, ktorú považuje za nevyhnutnú vzhľadom na rozsah a charakter zistenia, maximálne však na dobu jedného mesiaca. Strana zmluvného vzťahu berie na vedomie a súhlasí, že počas doby nevyhnutnej na zisťovanie skutočností pre vyšetrenie podozrenia na porušenie ustanovení tejto doložky nebudú vznikať akékoľvek povinnosti a/alebo sankcie voči UNLP, vyplývajúce z takéhoto pozastaveného plnenia zmluvného vzťahu,

b) strana zmluvného vzťahu je povinný prijať všetky relevantné opatrenia, aby zabránil strate, zneužitiu alebo zničeniu listinných a iných dôkazov vzťahujúcich sa k príslušnému konaniu.